“โปรเม” ผงาดคว้าแชมป์ “เลดี้ส์ สกอตติช โอเพ่น” หวนคืนบัลลังก์มือ 1 โลก!
"โปรเม" ผงาดคว้าแชมป์ "เลดี้ส์ สกอตติช โอเพ่น" หวนคืนบัลลังก์มือ 1 โลก!
30 ก.ค. 2561

ผู้สื่อข่าวรายงานว่า วานนี้ (29 ก.ค.) “โปรเม” เอรียา จุฑานุกาล โปรสาวขวัญใจชาวไทย คว้าแชมป์จากการแข่งขันกอล์ฟแอลพีจีเอ ทัวร์ รายการ อเบอร์ดีน สแตนดาร์ด อินเวสเมนต์ส เลดีส์ สกอตติช โอเพ่น ที่สนาม กูลเลน กอล์ฟ คลับ เมืองอีสต์ โลเธียน ประเทศสกอตแลนด์ ซึ่งเป็นการแข่งขันในรอบสุดท้าย
โดย “โปรเม” สามารถทำผลงานอย่างยอดเยี่ยมหลังเก็บเพิ่มอีก 5 อันเดอร์พาร์ ส่งผลให้สกอร์รวม 4 วันมี 13 อันเดอร์พาร์ 271 คว้าแชมป์ไปครอง โดยเอาชนะอันดับ 2 อย่าง  อี มินจี โปรจากออสเตรเลียเพียง 1 สโตรก รับเงินรางวัลไปราว 7.5 ล้านบาท
ทั้งนี้จากการคว้าแชมป์ดังกล่าวส่งผลให้ “โปรเม” คว้าแชมป์ แอลพีจีเอ ทัวร์ รายการที่ 10 ของตัวเอง ทาบสถิติของ พอลลา ครีมเมอร์ นักกอล์ฟชื่อก้องจากสหรัฐ และเป็นแชมป์รายการที่ 3 ประจำปีนี้ ต่อจากรายการ คิงส์มิลล์ แชมเปียนชิพ และศึกเมเจอร์รายการ ยูเอส วีเมนส์ โอเพ่น
นอกจากนั้นยังส่งผลให้ “โปรเม” ขึ้นไปเป็นมือ 1 ของโลกอีกครั้ง แซงหน้า  ปาร์ก อึน บี โปรจากเกาหลีใต้ ขึ้นไปเป็นอันดับ 1 ของโลกอีกครั้ง โดยรอประกาศอย่างเป็นทางการในวันนี้ (30 ก.ค)